ทรงอย่างแบด

"ทรงอย่างแบด"  เป็นซิงเกิลของเปเปอร์เพลนส์ วงดนตรีแนวร็อกสัญชาติไทย วางจำหน่ายเมื่อวันที่ 17 ตุลาคม พ.ศ. 2565 ผ่านสังกัดจีนี่ เรคคอร์ด เนื้อร้องและทำนองโดย ธันวา เกตุสุวรรณ หนึ่งในสมาชิกสองคนของเปเปอร์เพลนส์ "ทรงอย่างแบด" ได้รับความนิยมในหมู่เด็ก นักภาษาศาสตร์และนักทฤษฎีดนตรีให้ความเห็นไปในทิศทางเดียวกันว่าเพลงมีการซ้ำอย่างเป็นระบบ ทำให้ผู้ฟังในวัยเด็กสามารถจดจำเนื้อร้องและทำนองได้ง่าย
ภูมิหลัง.
แต่เดิม เปเปอร์เพลนส์ซึ่งในช่วงที่เริ่มประพันธ์เพลงนั้นประกอบด้วยสมาชิก 2 คน ได้แก่ ธันวา เกตุสุวรรณ (ฮาย) และ นครินทร์ ขุนภักดี (เชน) ตั้งกลุ่มเป้าหมายของ "ทรงอย่างแบด" ไว้ที่นักเรียนมัธยมศึกษาตอนปลายถึงนักศึกษามหาวิทยาลัย ซึ่งเป็นกลุ่มเป้าหมายเดียวกันกับเพลง พ.ศ. 2565 "เสเสร้ง (Pretend)" ของวง 
การเรียบเรียงและเนื้อร้อง.
เปเปอร์เพลนส์ให้สัมภาษณ์กับสื่อมวลชนว่า พวกเขาไม่ได้ตั้งใจจะให้เพลงนี้เกิดความนิยมในหมู่เด็กตั้งแต่การประพันธ์เพลงในช่วงแรก จึงเกิดความประหลาดใจเมื่อ "ทรงอย่างแบด" สามารถสร้างกระแสในผู้ฟังวัยเด็กได้ และเมื่อลองวิเคราะห์ด้วยตนเองดู พบว่าเป็นเรื่องของทำนองเพลงที่ย้ำ ๆ และการเลือกใช้โน้ตที่ง่าย ทั้งคู่กล่าวต่อว่า "การเรียบเรียงดนตรีเหมือนเพลงกล่อมเด็กนอน" จากการวิเคราะห์ของพวกเขา
ในมุมมองภาษาศาสตร์ ผู้ช่วยศาสตราจารย์ ศุจิณัฐ จิตวิริยนนท์ อาจารย์ประจำคณะอักษรศาสตร์ จุฬาลงกรณ์มหาวิทยาลัย กล่าวกับ"เดอะแมตเตอร์" ว่ารูปแบบของคำที่จดจำง่าย หนึ่งในท่อนของเนื้อร้องที่ได้รับความนิยม "ทรงอย่างแบด แซดอย่างบ่อย" มีรูปแบบการออกเสียงที่เป็นระบบและแตกต่างกันมาก เพราะฉะนั้น การออกเสียงจึงทำได้ง่าย โดยเฉพาะในเด็กที่ยังออกเสียงที่มีความซับซ้อนได้ไม่เท่าผู้ใหญ่ ศุจิณัฐยังพบว่า การออกเสียงพยัญชนะมีรูปแบบแบบเดียวกัน กล่าวคือ พยางค์แรกของทั้งสองวรรค "ทรง" กับ "แซด" ออกเสียง ส หรือ ซ /s/ ซึ่งเป็นเสียงที่ปุ่มเหงือก ตามด้วยการซ้ำคำว่า "อย่าง" มีพยัญชนะต้น ย เป็นเสียงเพดานแข็ง และ "แบด" กับ "บ่อย" ออกเสียง บ /b/ เป็นเสียงริมฝีปากเหมือนกัน ศุจิณัฐระบุว่า การซ้ำอย่างเป็นระบบของ "ปุ่มเหงือก–เพดานแข็ง–ริมฝีปาก" ทำให้ผู้ฟังสามารถออกเสียงได้แบบชัดเจนและคาดเดาคำต่อไปได้ มีการตั้งข้อสังเกตว่าท่อน "ทรงอย่างแบด แซดอย่างบ่อย" มีความคล้ายกับการท่องสูตรคูณอย่าง "สองหนึ่งสอง สองสองสี่" "แบรนด์อินไซต์เอเชีย" วิเคราะห์ว่าทุกวรรคมีสัมผัสคำคล้องจองกัน เหมือนเพลงเด็กภาษาอังกฤษอย่าง "ดาวดวงน้อย (Twinkle, Twinkle, Little Star)" ที่มีสัมผัสระหว่างสองคำ "Twinkle-Little" อีกทั้ง "ทรงอย่างแบด" ยังใช้คำศัพท์ภาษาอังกฤษง่าย ๆ อย่าง "sad" (เศร้า) หรือ "boy" (เด็กชาย) และ "bad" (ไม่ดี) เป็นต้น
ชุดาลักษณ์ พินันท์ อาจารย์ประจำวิชาการประสานเสียงดนตรีร่วมสมัย มหาวิทยาลัยราชภัฏจันทรเกษม ให้สัมภาษณ์กับ"เวิร์คพอยท์ทูเดย์" กล่าวว่า ผู้ฟังวัยเด็กสามารถร้องได้ เพราะโน้ตเสียงสูงต่ำไม่ได้ต่างกันเกินไปจนร้องไม่ได้ และเมื่อฟังซ้ำบ่อย ๆ จะทำให้จดจำทำนองได้ ชุดาลักษณ์กล่าวต่อว่า "เนื้อเพลงก็จะดูเท่ ๆ นิดนึงสำหรับเด็กผู้ชาย ถ้าเราดูในคลิปก็จะเห็นน้อง ๆ ผู้ชายอยู่กับเพื่อน ๆ กัน เวลาเขาร้องคำว่าทรงอย่างแบด เขาก็อาจจะรู้สึกว่าเขาเป็นผู้ชายเท่ ๆ เขากล้าร้องเนื้อนี้ออกมา"
การตอบรับ.
"ทรงอย่างแบด" ได้รับความนิยมอย่างมากในวัยเด็ก โดยหนึ่งปัจจัยสำคัญที่ทำให้เพลงเกิดกระแสในเด็กได้ มีการวิเคราะห์ว่ามาจากติ๊กต็อก สื่อสังคมที่เด็กมักใช้ ประกอบกับเนื้อร้องที่เข้าใจง่ายและไม่ซับซ้อน นักการตลาดยังชี้ให้เห็นถึงปัจจัยที่คล้ายเคียงกันที่สร้างความประสบสำเร็จให้แก่ "เบบีชาร์ค (Baby Shark)" ที่ได้รับความนิยมในวัยเด็กเช่นกัน
ชัชชาติ สิทธิพันธุ์ ผู้ว่าราชการกรุงเทพมหานคร ได้ให้คำขวัญวันเด็กแห่งชาติใน พ.ศ. 2566 โดยล้อจากเนื้อร้องหลักของเพลงที่ว่า "ทรงอย่างแบด แซดอย่างบ่อย เธอไม่อินกับผู้ชายแบดบอย" เป็น "เรียนอย่าแบด แซดอย่าบ่อย สู้อย่าถอย ค่อย ๆ สร้างพลังใจ" ในขณะที่วงเปเปอร์เพลนส์เองได้ให้คำขวัญวันเด็กแห่งชาติในปีเดียวกันโดยมีการอ้างถึงเพลงนี้ไว้ว่า "สร้างสรรค์ความคิด ⁣ผูกมิตรซื่อตรง⁣ ก้าวอย่างมั่นคง⁣ ฟังทรงอย่างแบด"
ในวันเด็กแห่งชาติ พ.ศ. 2566 เปเปอร์เพลนส์ได้ขึ้นแสดงที่ซาฟารีเวิลด์ โดยมีผู้เข้าชมเต็มความจุ 6,500 คน และได้รับการตอบรับอย่างดีโดยเฉพาะกลุ่มเด็ก โดยก่อนหน้านี้ ผลสำรวจโซเชียลมีเดียของไวซ์ไซท์ประเทศไทย พบว่าเพลงทรงอย่างแบดได้รับการกล่าวถึงในหัวเรื่องที่เกี่ยวข้องกับวันเด็กแห่งชาติมากเป็นอันดับหนึ่ง ด้วยจำนวน 4.32 ล้านเอ็นเกจเมนต์